REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/227-15

26. maj 2015. godine

B e o g r a d

Z A P I S N I K

26. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 21. MAJA 2015. GODINE

Sednica je počela u 12,05 časova.

Sednicom je predsedavala Vesna Marjanović, predsednica Odbora.

Sednici su prisustvovali: Milena Turk, Milorad Cvetanović, Vladimir Đukanović, Nebojša Tatomir, Dušica Stojković, Sanja Nikolić, Nenad Milosavljević, Srđan Dragojević, Mira Petrović, Branka Karavidić, Ljiljana Nestorović i Aleksandar Jugović, članovi Odbora.

Sednici su prisustvovali: Mirko Krlić, Saša Maksimović i Aida Ćorović, zamenici članova Odbora.

Sednici nije prisustvovao član Odbora Saša Mirković, niti njegov zamenik.

Pored članova Odbora sednici su prisustvovali narodni poslanici: Stefana Miladinović i Zoran Živković.

Sednici su prisustvovali: Olivera Zekić i Ervin Ćatović, kandidati za člana Saveta Regulatornog tela za elektronske medije.

**Vesna Marjanović** je predložila da Dnevni red bude dopunjen tačkom dva: „Utvrđivanje Predloga zaključaka povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti, za 2014. godinu, u delu koji se odnosi na sprovođenje Zakona o slobodnom pristupu informacijama od javnog značaja“.

**Srđan Dragojević** je predložio da Dnevni red bude dopunjen tačkom tri: **„**Razno“.

Predsednica Odbora je stavila na glasanje dopunjeni Dnevni red, a članovi Odbora su **jednoglasno** usvojio sledeći:

D n e v n i r e d:

1. Razgovor sa predloženim kandidatima za člana Regulatornog tela za elektronske medije i utvrđivanje liste kandidata za izbor člana REM, koja se upućuje Narodnoj skupštini;
2. Utvrđivanje Predloga zaključaka povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti, za 2014. godinu, u delu koji se odnosi na sprovođenje Zakona o slobodnom pristupu informacijama od javnog značaja;
3. Razno.

**PRVA TAČKA:** Razgovor sa predloženim kandidatima za člana Regulatornog tela za elektronske medije i utvrđivanje liste kandidata za izbor člana REM, koja se upućuje Narodnoj skupštini.

**Vesna Marjanović** je u upoznala članove Odbora sa postupkom predlaganja kandidata za člana Saveta Regulatornog tela za elektronske medije.

Istakla je da je Odluka o pokretanju postupka za predlaganje kandidata za člana Saveta Regulatoronog tela za elektronske medije, doneta na 22. sednici Odbora, održanoj 2. aprila 2015. godine. Naglasila je da su poslaničke grupe: SNS, SPS, PUPS, SDP, JS, NS, SVM i SPO-DHSS, ostvarile svoje pravo i dostavile Odboru za kulturu i informisanje zajednički predlog dva kandidata za člana Saveta Regulatora, zajedno sa njihovim biografijama i izjavama da prihvataju kandidaturu, odnosno da ne postoje smetnje za njihov izbor, u skladu sa članom 12. Zakona o elektronskim medijima. Rekla je da na današnjoj sednici čllanovi Odbora treba da obave razgovor sa dva predložena kandidata, nakon čega treba da bude utvrđena konačna lista od dva kandidata za izbor jednog člana Saveta Regulatora. Lista sa predlozima kandidata biće upućena Narodnoj skupštini, koja će izabrati člana Saveta Regulatornog tela za elektronske medije.

Napomenula je da je rad Odbora olakšan činjenicom da je Odboru dostavljen spisak od svega dva kandidata.

Zamolila je kandidate za člana Saveta Regulatora da se ukratko predstave.

**Olivera Zekić** je naglasila da ne želi da prepričava svoju radnu biografiju i ukazala je na neke od ključnih ideja kojima će se rukovoditi u obavljanju funkcije člana Saveta Regulatora, ukoliko je Narodna skupština izabere.

Istakla je da će funkciju člana Saveta Regulatora obavljati sa velikom posvećenošću i u skladu sa zakonom.

Rekla je da će posebnu pažnju posvetiti povećanju rodne ravnopravnosti, eliminisanju nasilja u porodici, svih vrsta diskriminacija i seksizma, u oblasti koja je obuhvaćena delokrugom rada Regulatora.

**Ervin Ćatović** je naglasio da živi u Novom Pazaru, kao i da je dobro upoznat sa trenutnom situacijom u medijima, posebno sa onom na jugu Srbije.

Napomenuo je da smatra, da je tokom svoje karijere kulturnog radnika, posebno kao profesor na Državnom univerzitetu u Novom Pazaru i Univerzitetu u Prištini, sa privremenim sedištem u Kosovskoj Mitrovici, stekao bitna iskustva za obavljanje poslova člana Regulatora.

Istakao je da će se zalagati za promociju kulture kroz lokalne medije, kao i da će pažnju posvetiti poboljšanju kvaliteta televizijske produkcije.

Rekao je da kao profesor i pedagog ima posebnu odgovornost u zaštiti dece i maloletnika, od neprimerenih sadržaja u medijima i da će ukoliko bude izabran za člana Saveta Regulatora veliku pažnju posvetiti poboljšanju stanja u ovoj oblasti.

Predsedavajuća je otvorila raspravu u vezi sa ovom tačkom Dnevnog reda u kojoj su učestvovali: Aida Ćorović, Milorad Cvetanović, Mirko Krlić, Vesna Marjanović, Vladimir Đukanović, Ervin Ćatović i Olivera Zekić.

**Aida Ćorović** je napomenula da odlično poznaje Oliveru Zekić i Ervina Ćatovića, kao i da smatra da su oboje odlični kandidati za predloženu funkciju.

**Milorad Cvetanović** je izneo stav da bi za članove Odbora bilo korisno da saznaju nešto više o predhodnom radu Olivere Zekić, te ju je zamolio da u kratkim crtama predstavi svoju radnu biografiju, kao i pozicije na kojima je radila.

**Olivera Zekić** je odgovorila da ima dugogodišnje iskustvo rada u nevladinim organizacijama, štampanim i elektronskim medijima.

Rekla je da je od 1999. godine bila zaposlena u više medija, na pozicijama novinara, urednika i glavnog urednika.

Naglasila je da sebe smatra veoma principijelnom osobom, koja nije podložna uticajima i pritiscima, što je potkrepila činjenicom da je tokom 2008. i 2009. godine radila kao glavni i odgovorni urednik lista “Borba”, u kom periodu se njena uređivačka politika nije slagala sa zahtevima tadašnjeg režima, usled čega je baš u ovom periodu taj list i ugašen.

Istakla je da je poslednjih pet godina zaposlena kao nezavisni medijski konsultant.

**Mirko Krlić** je konstatovao da je Živojin Rakočević izabran po posebnoj proceduri, kao član Saveta sa prostora Autonomne pokrajine Kosovo i Metohija.

Naglasio je da Zakonom o elektronskim medijima nije propisana obaveza izbora člana Saveta sa prostora Kosova i Metohije.

Postavio je pitanje da li to znači da u novom sastavu Saveta Regulatora neće biti članova sa Kosova i Metohije, kao i da li će se prilikom izbora novih članova Saveta Regulatora, uvažiti ova činjenica i poštovati ravnomerna teritorijalna zastupljenost, koja je Zakonom o elektronskim medijima i propisana.

**Vesna Marjanović** je podsetila članove Odbora da je umesto Zakona o radiodifuziji donet Zakon o elektronskim medijima. Konstatovala je da novim zakonom nije propisano da jedan od članova Saveta mora biti sa prostora Autonomne pokrajine Kosovo i Metohija, već da u zakonu postoji preporuka da se pri izboru kanidata za člana Saveta vodi računa o ravnomernoj teritorijalnoj zastupljenosti.

Naglasila je da je većina izabranih članova Saveta sa teritorije grada Beograda i napomenula je da je na narodnim poslanicima da uvaže ovu činjenicu i da prilikom izbora novih članova poštuju ravnomernu teritorijalnu zastupljenost.

Posebno je ukazala na činjenicu da je Zakonom o elektronskim medijima propisanano da je Regulatorno telo za elektronske medije, samostalna i nezavisno telo i s tim u vezi postavila je pitanje kanidatima, kako planiraju da brane tu zakonom propisanu nezavisnost.

**Vladimir Đukanović** je konstatovao da je Olivera Zekić tokom svoje karijere imala uspešnju saradnju sa nevladinim sektorom i postavio je pitanje kako planira, ukoliko bude izabrana za člana Saveta, da sačuva profesionalnu nezavisnost od uticija nevladinih organizacija.

**Ervin Ćatović** je naglasio da je dugi niz godina, kao profesor i kulturni radnik, branio integritet institucije u kojima je radio i da će, ukoliko bude izabran, na isti način nastaviti da brani i integritet Regulatornog tela za elektronske medije.

**Olivera Zekić** je ponovila da će ukoliko bude izabrana za člana Saveta, tu funkciju obavljati savesno i uz striktno sprovođenje zakona.

Napomenula je da se tokom svoje karijere više puta suočavala sa pritiscima, ali da je uvek nalazila način da se sa njima izbori, te da će na isti način obavljati i funkciju u Savetu Regulatora.

Istakla je da će u svom radu biti nezavisna od uticaja nevladinog sektora.

Predsedavajuća je zaključila raspravu u vezi sa ovom tačkom Dnevnog reda i stavila na glasanje Listu kandidata za izbor člana Saveta Regulatornog tela za elektronske medije.

Članovi Odbora su **jednoglasno** usvojili Listu kandidata za izbor člana Saveta Regulatornog tela za elektronske medije.

Za izvestioca Odbora na sednici Narodne skupštine, određena je Vesna Marjanović, predsednik Odbora.

**DRUGA TAČKA:** Utvrđivanje Predloga zaključaka povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti, za 2014. godinu, u delu koji se odnosi na sprovođenje Zakona o slobodnom pristupu informacijama od javnog značaja.

**Vesna Marjanović** je citirala član 237. Poslovnika Narodne skupštine i objasnila na koji način Narodna skupština vrši nadzor nad radom državnih organa, organizacija i tela.

Podsetila je da je u materijalu za 25. sednicu članovima Odbora dostavljen njen Nacrt predloga zaključaka povodom razmatranjem Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2014. godinu, u delu koji se odnosi na sprovođenje Zakona o slobodnom pristupu informacijama od javnog značaja.

Obavestila je članove Odbora da su naknadno članovi Odbora, narodni poslanici SNS-a dostavili svoj Nacrt predloga zaključaka, koji je dostavljen uz materijal za 26. sednicu Odbora.

Predsedavajuća je otvorila raspravu u vezi sa ovom tačkom Dnevnog reda u kojoj su učestvovali: Branka Karavidić, Vesna Marjanović, Vladimir Đukanović i Nebojša Tatomir.

**Branka Karavidić** je istakla da je ona imala zamerke na Nacrt zaključaka koji je Vesna Marjanović pripremila za 25. sednicu Odbora, napomenuvši da smatra da su formulacije koje su napisane u navedenom nacrtu bile suviše blage.

Rekla je da je polazeći od Nacrta zaključka koji je sastavila Vesna Marjanović, napisala svoj Nacrt zaključaka, koji je nakon toga pročitala članovima Odbora.

**Vesna Marjanović** se zahvalila Branki Karavidić na navedenim sugestijama i napomenula je da je Nacrt zaključaka koji je ona sastavila, napisan u blažoj formi, upravo sa željom da se nađe kompromis sa poslanicima većine.

Predložila je Branki Karavidić da podnesu zajednički Nacrt zaključaka koji bi sadržao sve navedene primedbe u odnosu na prvobitni Nacrt zaključaka.

**Vladimir Đukanović** je istakao da članovi Odbora moraju da vode računa da Predlog zaključaka bude u skladu sa Ustavom Republike Srbije.

Skrenuo je pažnju da nije u nadležnosti Narodne skupštine da Vladu Republike Srbije obavezuje na preduzimanje odgovarajućih mera.

Naglasio je da bi u Predlogu zaključaka trebalo da stoji isključivo preporuka Narodne skupštine Vladi Republike Srbije, kao i da on ne može da prihvati formulacije koje sadrže nametanje obaveza Vladi.

**Nebojša Tatomir** je postavio pitanje Branki Karavidić u vezi sa Nacrtom zaključaka koji je predložila Odboru.

Zanimalo ga je u kojoj zemlji je Vlada dužna da pribavi mišljenje Poverenika za informacije od javnog značaja i zaštitu podataka o ličnosti, o nacrtima zakona iz njegove nadležnosti.

**Branka Karavidić** je odgovorila da je u nadležnosti Narodne skupštine izbor Vlade, kao i da je Vlada za svoj rad odgovorna Narodnoj skupštini.

Naglasila je da smatra da bi obaveza Vlade da pribavlja mišljenja Poverenika, o nacrtima zakona iz njegove nadležnosti bila korisna, jer bi se izbeglo donošenje nerealnih zakonskih rešenja.

**Nebojša Tatomir** je ponovio svoje pitanje upućeno Branki Karavidić i napomenuo je da je ustaljena praksa u pojedinim zemljama Evropske unije, da sa promenom Vlade, dolazi i do promena u rukovodstvu javnog medijskog servisa.

**Branka Karavidić** je istakla da u svom profesionalnom radu nije imala prilike da se upozna sa ovom praksom, ali je napomenula da je svoj Nacrt zaključaka napisala na osvnovu Izveštaja Poverenika.

**Vesna Marjanović** je konstatovala da pribavljanje mišljenja o nacrtu nekog zakona ne obavezuje Vladu da postupa u skladu sa tim mišljenjem.

Rekla je da, ako se sagleda način izbora i uloge koje imaju, rad nezavisnih državnih organa ne može da se poistoveti sa ulogom i značajem javnih medijskih servisa.

Izrazila je neslaganje sa prethodnim izlaganjem Vladimira Đukanovića i istakla da bi, ukoliko bi Vlada Republike Srbije pribavljala mišljenja od strane nezavisnih državnih organa, to samo moglo da doprinese kvalitetu rada Vlade.

**Vladimir Đukanović** je naglasio da Narodna skupština ima zakonsko pravo da uputi pitanje Vladi, kao i da Narodna skupština to čini kroz institut poslaničkog pitanja.

Rekao je da se on ne slaže sa time da u zaključcima stoji propisivanje obaveza Vladi Republike Srbije, jer se time narušava Ustavom zagarantovana podela vlasti.

Istakao je da poštuje mišljenja nezavisnih državnih organa, ali je napomenuo da ne smatra njihova mišljenja jedinim ispravnim.

**Branka Karavidić** je istakla da se sadašnja Vlada zalaže za ulazak Srbije u Evropsku Uniju, a da Evropska Unija posebnu pažnju posvećuje radu nezavisnih državnih organa i tela i s time u vezi je zamolila sve članove Odbora da pokažu poštovanje prema radu ovih organa.

**Vesna Marjanović** je citirala Izveštaj Evropske komisije o napretku Srbije za 2014. godinu i konstatovala da se neke od preporuka napisanih u ovom Izveštaju odnose upravo na poboljšanje položaja nezavisnih državnih organa.

**Vladimir Đukanović** je istakao da je Republika Srbije posvećena ispunjenju preporuka Evropske komisije i da se to najbolje vidi kroz rad Narodne skupštine u Desetom sazivu.

Predsedavajuća je zaključila raspravu u vezi sa ovom tačkom Dnevnog reda i stavila na glasanje Predlog zaključaka povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti, za 2014. godinu, u delu koji se odnosi na sprovođenje Zakona o slobodnom pristupu informacijama od javnog značaja koji su zajedno podnele Vesna Marjanović i Branka Karavidić.

Članovi Odbora su sa **3** glasa **ZA**, **7** glasova **PROTIV**, **2 UZDRŽANA** glasa i 2 člana koji nisu glasali, **ODBIO** Predlog zaključaka koji su zajedno podnele Branka Karavidić, član poslanička grupa Boris Tadić – Socijaldemokratska stranka, Zajedno za Srbiju, Zeleni Srbije i Vesna Marjanović član poslaničke grupe Demokratske stranke.

Predsedavajuća je stavila na glasanje Predlog zaključaka povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti, za 2014. godinu, u delu koji se odnosi na sprovođenje Zakona o slobodnom pristupu informacijama od javnog značaja koji su podneli članovi Odbora-narodni poslanici Srpske napredne stranke.

Članovi Odbora su sa **13** glasova **ZA** i **3** glasa **PROTIV**, **PRIHVATIO** Predlog zaključaka povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti, za 2014. godinu, u delu koji se odnosi na sprovođenje Zakona o slobodnom pristupu informacijama od javnog značaja koji su podneli članovi Odbora-narodni poslanici Srpske napredne stranke.

Za izvestioca Odbora na sednici Narodne skupštine, određena je Sanja Nikolić, član Odbora.

**TREĆA TAČKA**: Razno.

**Vesna Marjanović** je otvorila raspravu u vezi sa ovom tačkom Dnevnog reda u kojoj su učestvovali: Srđan Dragojević i Vesna Marjanović.

**Srđan Dragojević** je pročitao pismo Udruženja za kreativnu industriju, Privredne komore Srbije, a u vezi sa Inicijativom za proširenje reklamnog bloka po satu za jedan minut u medijima za promociju kulturnih događaja i manifestacija. Konstatovao je da je potrebno da se na jednoj od narednih sednica Odbora donese zaključak, u kojem bi se Odbor obratio Regulatornom telu za elektronske medije, sa molbom da donesu odluku za ostvarenje ove inicijative. Ukazao je na neophodnost donošenja takvog zaključka, naglasivši da kultura i savremeno stvaralaštvo u Srbiji, nisu u mogućnosti da se suprostave sve većoj komercijalizaciji koja je prisutna u medijima. Napomenuo je da je potrebno pozvati sve relevantne ljude iz ove oblasti i detaljno utvrditi sve praktične aspekte ove inicijative, kao i da je potrebno da svi članovi Odbora podrže ovu inicijativu, posebno ako se ima u vidu da je ona nadstranačka i u interesu srpske kulture.

**Vesna Marjanović i Srđan Dragojević** su konstatovali da je potrebno prvo doneti predlog zaključka, a tek nakon toga izaći sa konkretnim predlozima pred stručnu javnost.

Sednica je završena u 13,10 časova.

SEKRETAR ODBORA PREDSEDNICA ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sanja Pecelj Vesna Marjanović